اسيه بي بي د يورپي سخاروف اېوارډ دپاره نومول شوې
د يورپ د پارلمان قانون جوړؤنکو سږ کال د سخاروف اېوارډ دپاره نومول شوؤ کسانو کې پاکستان کې د مذهب د سپکاوي په جرم کې د مزګ سزاوارې عيسايي ښځې اسيه بي بي نوم هم شامل دی.
کراچۍ — پورپي پارلمان دغه ايوارډ دروس دطبيعياتو دماهر اندرى سخاروف په ياد کې د١٩٨٨ راهسې ورکوي. سخاروف اېوارډ په کال ۲۰۱۳م کې نوبېل جايزه ګتونکې د تعليم مبارزې ملاله يوسفزۍ ته ورکړی شوی ؤ. سږ کال د اسيه بي بي سره د شپږو کسانو نومونه د سخاروف اېوارډ دپاره نومول شوي دي. عيسايي اسيه بي بي ته په کال ۲۰۱۰م کې د پاکستان يو عدالت د مذهب د سپکاوي په جرم کې د مرګ سزا اورولې وه. هغې د خپلې سزا په ضد ستره محکمه کې خواست کړی خو د دغه خواست اورېدنه تر نامالومه وخته پورې ځنډول شوې ده. په اسيه بي بي باندې په کال ۲۰۰۹ م کې د پنجاب په شېخوپوره ضلع کې د مسلمانانو ښځوسره په بحث کې د اسلام او پېغبراسلام  په ضد د سپکې وېنا تور لګول شوی ؤ، او بيا په دغه تور کې هغې ته عدالت د مرګ سزا اورولې وه. د پينځه بچو مور اسيه بي بي دغه تورونه رد کړي وو. د اسيه بي بي سره وروستو د پنجاب صوبې پخواني وژل شوي ګورنر سلمان تاثير په جېل کې ليدلي او بيا يې په يو بيان کې د مذهب د سپکاوي قانون کې د بدلون وړانديز کړی چې د دې قانون غلط کارېدل ودرول شي. په سلمان تاثير باندې په دغه بيان سختې نيوکې شوې او هغه بيا د ۲۰۱۱م کال د جنورۍ په مياشت کې د هغه ساتونکي ممتازقادري په اسلام اباد کې په ډزو وژلی ؤ. ممتازقادري ته بیا عدالت د مرګ سزا اورولې او تېزندي کړی شوی ؤ. د يورپي پارلمان د بهرنو امورو کميټې به په لسم اکتوبر غونډه کوي او د سخاروف دپاره نومول شوؤ شپږو تنو کې به د درېو انتخاب کوي او بيا به په درېو کې د يو ګتونکي فېصله کيږي. د اېوارډ د اعلان دپاره د اکتوبر ۲۶ نېټه ټاکل شوې ده او د انعام د ورکړې دستوره بيا د دسمبر په مياشت کې کيږي. پاکستان کې د مذهب د سپکاوي د قانون په اړه ويل کيږي چې دا خلک په شخصي تاؤ تريخوالي يا دښمنو کې کاروي، خو په ښکاره د دغه قانون په اړوند ډېر خلک د بحث کولو نه ډډه کوي. دبشري حقونو نړيوالې ډلې دپاکستان د حکومت څخه دمذهب دسپکاوي موجوده قانون کې دبدلون غوښتنې کوي خو څیړونکي وایي چې په دغه هیواد کې د موجودو تندلارو له ویرې پارلیمان په دغه قانون کې د بدلون ګام نه شي اخستی. د پاکستان د نظریاتي کونسل مشران هم وايي چې د اسلام د سپکاوي په قانون کې څه قسمه بدلون نه شي کېدلی. پاکستان کې د مذهب د سپکاوي دجرم سزا مرګ دی، او په دغه تور کې ګڼ شمېر مسلمانانو او نورو مذهبونو والو ته د مرګ سزاګانې اورول شوي دي.